ഈടില്ലാതെ വായ്പയും സബ്സിഡിയും, രാജ്യം മുഴുവന് കച്ചവടത്തിന് അവസരം: ആര്എസ്എസിന്റെ ലഘു ഉദ്യോഗ് ഭാരതി കേരളത്തില് കൊച്ചി: സൂക്ഷ്മ, ചെറുകിട, ഇടത്തരം സംരംഭകമേഖലയില് പ്രവര്ത്തിക്കുന്ന സംഘപരിവാര് സംഘടനയായ ലഘു ഉദ്യോഗ് ഭാരതി കേരളത്തിലും ചുവടുറപ്പിക്കുന്നു. കേന്ദ്ര സര്ക്കാര് പദ്ധതികളും സഹായങ്ങളും ലഭ്യമാക്കിയും ഉത്പന്നങ്ങള്ക്ക് വിപണി ഒരുക്കിയുമാണ് സംഘടന സംരംഭകരെ ആകര്ഷിക്കുന്നത്. കുറഞ്ഞ കാലത്തിനിടെ 700 ലേറെ സംരംഭകര് സംഘടനയില് അംഗങ്ങളായി. കേരളത്തില് 1994ല് പ്രവര്ത്തനം ആരംഭിച്ചെങ്കിലും നരേന്ദ്രമോദി സര്ക്കാര് ഈ മേഖലയ്ക്ക് പ്രോത്സാഹനം വര്ദ്ധിപ്പിച്ചതോടെയാണ് സംഘടന ശക്തിപ്പെട്ടത്. കേന്ദ്ര പദ്ധതികള് പ്രയോജനപ്പെടുത്തി നിരവധിപേര് ഈ രംഗത്തേക്ക് പുതുതായി കടന്നുവരുന്നുണ്ടെന്ന് ലഘു ഉദ്യോഗ് ഭാരതി ഭാരവാഹികള് പറഞ്ഞു. ദേശീയതലത്തിലെ വിപുലമായ ശൃംഖലയാണ് സംഘടനയുടെ കരുത്തും ആകര്ഷണവും. സംരംഭകനാകാന് താല്പര്യമുള്ളവര് സമീപിച്ചാല് അനുയോജ്യമായ സംരംഭം നിര്ദേശിക്കുന്നത് മുതല് പരിശീലനം, മൂലധനസമാഹരണം, ഉത്പാദനം, വിപണനം, കയറ്റുമതി എന്നീ ഘട്ടങ്ങള് വരെ സഹായവും പിന്തുണയും നല്കും. ചെറിയ മൂലധനം മതിയെന്നതിനാല് ഈടില്ലാതെ വായ്പ ബാങ്കില് നിന്ന് ലഭ്യമാക്കും. പ്രവര്ത്തനമൂലധനത്തിന് 20 ശതമാനം വരെ സബ്സിഡിയും ലഭിക്കും. സംഘടനയുടെ ശൃംഖല വഴി ഇന്ത്യയിലെമ്ബാടും വിപണി ലഭിക്കുമെന്നതാണ് വലിയ ആകര്ഷണം. വില്ക്കപ്പെടുന്ന ഉത്പന്നങ്ങളുടെ വില ലഭിക്കുമെന്നും സംഘടന ഉറപ്പാക്കും. പപ്പടം മുതല് റോക്കറ്റുകള്ക്ക് ആവശ്യമായ റബര് ഘടകങ്ങള് വരെ നിര്മിക്കുന്ന സംരംഭങ്ങള് സംഘടനയിലുണ്ട്.